Kajtazovića nišani
<s>Kajtazovića nišani nalaze se u naselju Donja Lučka, opština Cazin, Bosna i Hercegovina.</s><s>Nalaze se na parceli u neposrednoj blizini puta koji iz Cazina vodi prema Velikoj Kladuši, u prostoru ograđenom drvenom ogradom.</s><s>Marta 2006. proglašeni su za nacionalni spomenik BiH.</s><s>Svi nišani postavljeni su od 1913. do 1950. godine članovima porodice Kajtazović, čiji korijeni datiraju još prije dolaska Osmanlija na ove prostore.</s>

<s>Postojanje ovakvih grupacija nišana nije rijetkost u ovome dijelu Bosne i Hercegovine.</s><s>U Bosanskoj Krajini ih nazivaju nišanima krajputašima.</s><s>Ovi spomenici su podizani najčešće uz glavne prometnice, o čemu govori samo njihovo ime.</s><s>Kod ovakvih memorijalnih mjesta pokojnici su nerijetko sahranjivani na nekom drugome mjestu.</s>

<s>U ograđenome prostoru nalazi se 16 nišana od kojih je osam muških i osam ženskih.</s><s>Tradicija sahranjivanja, odnosno postavljanja nadgrobnika koji pripadaju porodici Kajtazovića u ovoj parceli, nastavlja se.</s><s>Ornamentika nišana u Donjoj Lučkoj je vrlo bogata.</s><s>Osobit utisak ostavljaju muški nišani čija visina prelazi 3 metra.</s><s>Osnovica nišana ima dimenzije oko 40x40 cm.</s><s>U donjoj zoni nišani su ukrašeni dekoracijama sa mnoštvom biljnih motiva.</s><s>U sredini kompozicije obično se nalazi ibrik u čijem središtu je manja, najčešće osmougaona rozeta.</s><s>Na srednjem dijelu nišana se nalazi natpis na turskome jeziku.</s><s>Ovaj dio je pravougaon i završen je oblikom polukružnoga luka.</s><s>Utisnut je u masu kamena oko 3 cm.</s>

<s>Zona iznad natpisa je dekorirana polumjesecima sa jednom ili više zvijezda.</s><s>Svi nišani imaju približno jednake bogato ukrašene turbane, karakteristične za ovaj dio Bosne i Hercegovine.</s><s>Na bridovima nišana, kao i ispod turbana javlja se ukras u vidu tordirane vrpce.</s>

<s>Nišani su djelo lokalnih majstora koji su kroz stoljeća razvili karakterističan tip nišana.</s><s>Njihov utjecaj je vidljiv i na teritorijima koji se prostiru istočno od područja Bosanske krajine.</s><s>Izrađeni su od bihacita, kamena koji se veoma lako obrađuje.</s>

<s>Reference</s>

<s>Literatura 
 Mehmed Mujezinović, Islamska epigrafika u BiH, knjiga III, Sarajevo 1998</s>

<s>Nacionalni spomenici u Cazinu</s>

